**ΕΡΩΤΗΣΕΙΣ – ΑΠΑΝΤΗΣΕΙΣ ΠΡΟΣ ΤΑ ΜΕΛΗ ΤΗΣ ΠΑΣΥΦΩΣ**

**1) Οι ΑΠΕ σε επίπεδο κατοικίας είναι μια καλή λύση για τα ελληνικά νοικοκυριά όπου η πολιτεία θα πρέπει να στηρίζει;**

Μετά την εξοικονόμηση, αδιαμφησβήτητα οι Α.Π.Ε. έχουν αποδειχθεί η οικολογικότερη και η φθηνότερη πηγή ενέργειας για τα νοικοκυριά. Η εφαρμογή των Α.Π.Ε. σε επίπεδο κατοικίας συμβάλει στην βιωσιμότητα και η ανθεκτικότητα της χώρας μας, με τους πολίτες συμμέτοχους στην λήψη των αποφάσεων που είναι βασικό ζητούμενο στις μέρες μας. Το ΠΑΣΟΚ-Κίνημα Αλλαγής έχει διαχρονικά στηρίξει την επιλογή να επεκταθεί η αποκεντρωμένη παραγωγή Α.Π.Ε. σε επίπεδο κατοικιών, δυστυχώς όμως τα τελευταία τέσσερα χρόνια όλοι μας γίναμε μάρτυρες καθυστερήσεων και εμποδίων που έβαλε η απερχόμενη Κυβέρνηση της ΝΔ σε αυτό το πεδίο. Είμασταν αυτοί που μιλήσαμε πρώτοι για τον πολίτη ως παραγωγό και καταναλωτή ενέργειας ταυτόχρονα (prosumer).

**2) Θεωρείται πως ο μνημονιακός Ν.4254/2014 που παραβίασε τις υπογεγραμμένες συμβάσεις των Φ/Β στέγης ορθώς διατηρείται μέχρι και σήμερα;**

Είναι γεγονός ότι υπήρξαν αδικίες αλλά και υπερβολές από την πλευρά της πολιτείας κάτω από τις ασφυκτικές συνθήκες εποπτείας και των μνημονιακών υποχρεώσεων. Είναι καιρός να τα δούμε όλα αυτά σε μια νέα πιο ορθολογική βάση.

**3) Εφόσον εκλεγεί το κόμμα σας, δεσμεύεστε να αναλάβετε πρωτοβουλία αναθεώρησης του Ν. 4254/2014 για τα Φ/Β στέγης ώστε να αποκατασταθεί η εμπιστοσύνη, σύμφωνα με τις υπογεγραμμένες συμβάσεις ανάμεσα στη ΔΕΗ και τα νοικοκυριά;**

Η λέξη εμπιστοσύνη είναι η λέξη «κλειδί» που έχω αναφέρει επανειλημμένα και εγώ προσωπικά στις τοποθετήσεις μου, μέσα αλλά και έξω από την Βουλή για όλα τα ενεργειακά ζητήματα. Χρειαζόμαστε καθαρούς κανόνες για όλους που θα τηρούνται τόσο από πλευράς δημόσιας διοίκησης όσο και από πλευρά των πολιτών αλλά και την πλευρά των διαχειριστών δικτύων και των ενεργειακών παρόχων. Η πρόθεση του ΠΑΣΟΚ – Κινήματος Αλλαγής είναι να βρεθεί η απαραίτητη ισορροπία μέσα στο νέο ενεργειακό περιβάλλον όπου οι πολίτες που τόλμησαν και επένδυσαν σε δύσκολες εποχές στην πράσινη ενέργεια να μην βγουν χαμένοι και αδικημένοι.

**4) Την τελευταία δεκαετία, ενώ άλλες κατηγορίες ΑΠΕ αναπτύχθηκαν, τα Φ/Β στέγης έμειναν σχεδόν στάσιμα και μόνο μια στις 100 ενεργές κατοικίες φέρουν Φ/Β στέγης στην Ελλάδα, ποια είναι η άποψή του κόμματός σας πάνω σε αυτό;**

Έχω επανειλημμένα ασκήσει σκληρή κριτική από το 2018 που ανέλαβα ως υπεύθυνος του τομέα ενέργειας και περιβάλλοντος για το ότι δεν έχουν δοθεί τα απαραίτητα κίνητρα και προτεραιότητα στα Φ/Β στέγης όλα αυτά τα χρόνια. Στο ΠΑΣΟΚ - Κίνημα Αλλαγής μιλάμε από τότε για την Ενεργειακή Δημοκρατία στην πράξη. Και Ενεργειακή Δημοκρατία στην πράξη είναι τόσο οι πραγματικές Ενεργειακές Κοινότητες (Ενοίκων Πολυκατοικίας για παράδειγμα) όσο και τα Φ/Β στέγης νοικοκυριών και αγροτικών εκμεταλλεύσεων για μείωση του ενεργειακού τους κόστους. Δυστυχώς η ΝΔ θέλησε να μοιράσει τον ηλεκτρικό χώρο σε λίγους και μεγάλους αντί να προωθήσει πολλά μικρά και αποκεντρωμένα έργα Α.Π.Ε. όπως αυτά των μελών σας.

**5) Συμφωνείτε με την αύξηση της μέγιστης επιτρεπόμενης ισχύος των νέων Φ/Β στέγης και θα αναλάβετε άμεσα δράση πάνω σε αυτό εάν εκλεγείτε;**

Σημασία έχει να επεκταθεί η δυνατότητα για εγκατάσταση Φ/Β στέγης σε περισσότερα νοικοκυριά, καλύπτοντας αρχικά τις ανάγκες τους με πιο οικονομικό τρόπο αλλά και δίνοντας τους την ευκαιρία να συμβάλλουν ενεργά στην μείωση του ανθρακικού αποτυπώματος αλλά και να στηρίξουν το εισόδημά τους. Χρειάζεται να γίνει σωστότερη κατανομή της επιτρεπόμενης ισχύος και να δοθούν ορθολογικότερα κίνητρα για να μπορέσουν να υλοποιηθούν και σε αυτή την κατεύθυνση δεσμεύομαι να πιέσω ακόμα περισσότερο στη νέα κοινοβουλευτική θητεία ώστε να ληφθούν οι κατάλληλες πολιτικές αποφάσεις.

**6) Συμφωνείτε με τον εικονικό συμψηφισμό στην αυτοπαραγωγή (virtual net metering) και θα αναλάβετε άμεσα δράση πάνω σε αυτό;**

Και ο εικονικός συμψηφισμός έχει μείνει πίσω στην χώρα μας και η έννοια του αυτοκαταναλωτή είναι ελάχιστα διαδεδομένη. Μερικές από τις δεσμεύσεις του ΠΑΣΟΚ-Κινήματος Αλλαγής είναι ανάμεσα σε άλλα η προώθηση της εξοικονόμησης ενέργειας στα νοικοκυριά και τις επιχειρήσεις με αυτοπεριορισμό της κατανάλωσης, με κίνητρα και ελαφρύνσεις για την μειωμένη κατανάλωση αλλά και η διάδοση της αυτοπαραγωγής ενέργειας σε μικρή και μεσαία κλίμακα παραγωγικής δραστηριότητας σε σπίτια, μικρές επιχειρήσεις και καλλιέργειες.

**7) Συμφωνείτε με την αμοιβή της πλεονάζουσας παραχθείσας ενέργειας στην αυτοπαραγωγή και θα αναλάβετε άμεσα δράση πάνω σε αυτό;**

Το παραγόμενο πλεονάζον απόθεμα ενέργειας που θα παρήγαγαν οι πολίτες θα αφαιρούσε τεράστια έσοδα από τους παρόχους ηλεκτρικής ενέργειας. Το κοινωνικό συμφέρον αγνοήθηκε προς χάρη των παρόχων και έγινε θυσία στο βωμό της εξυπηρέτησης του κέρδους τους. Έχω ήδη αναφερθεί στην συζήτηση που έγινε στην Βουλή επικρίνοντας την επιλογή της Κυβέρνηση της ΝΔ να πάει κόντρα ακόμα και στις επιταγές των σχετικών ευρωπαϊκών οδηγιών. Οι πολίτες έχουν κάθε δικαίωμα να αποζημιώνονται για την πλεονάζουσα ενέργεια και θα πρέπει να αποκατασταθεί αυτή η αδικία. Αποτελεί άλλωστε στόχο του κόμματός μου το όραμα της πράσινης μετάβασης να γίνει με όρους κοινωνικής δικαιοσύνης και συμμετοχής των πολιτών. Υπάρχει μπροστά μας λοιπόν μια λαμπρή ευκαιρία για αλλαγή. Αλλαγή σε όλα. Στον τρόπο που παράγουμε αλλά και που καταναλώνουμε την ενέργεια στον 21ο αιώνα. Αυτό σημαίνει όμως ότι θα πρωταγωνιστήσουν στις ερχόμενες εκλογές εκείνες οι πολιτικές δυνάμεις που υιοθετούν αυτό το όραμα όχι μόνο στα λόγια, αλλά το έχουν στο πολιτικό τους dna, όπως το ΠΑΣΟΚ – Κίνημα Αλλαγής.

**Γιώργος Αρβανιτίδης**

Υποψήφιος Βουλευτής Β' Θεσσαλονίκης, Αναπληρωτής Γραμματέας της Κοινοβουλευτικής Ομάδας του ΠΑΣΟΚ – Κινήματος Αλλαγής και Επικεφαλής Κοινοβουλευτικού Τομέα Περιβάλλοντος και Ενέργειας.